सरकारी वेबसाइटमा पुन: डिडस आक्रमण
सरकारको एकीकृत डेटा सेन्टरमा भएको डिडस (डिस्ट्रिब्युटेड डिनायल अफ सर्भिस अट्याक) आक्रमणका कारण सरकारी वेबसाइटहरू अवरुद्ध बनेका छन् । डिडस भनेको वेबसाइटलाई प्रभावित पार्नका लागि साइटमा धेरै ट्राफिक ल्याउन कसैले गर्ने आक्रमण हो । आइतबारदेखि नै सरकारी वेबसाइटहरूमा अधिक ट्राफिक आएकाले साइटहरू बन्द हुन थालेको राष्ट्रिय सूचना प्रविधि केन्द्रले जनाएको छ ।
काठमाडौँ — सरकारको एकीकृत डेटा सेन्टरमा भएको डिडस (डिस्ट्रिब्युटेड डिनायल अफ सर्भिस अट्याक) आक्रमणका कारण सरकारी वेबसाइटहरू अवरुद्ध बनेका छन् । डिडस भनेको वेबसाइटलाई प्रभावित पार्नका लागि साइटमा धेरै ट्राफिक ल्याउन कसैले गर्ने आक्रमण हो । आइतबारदेखि नै सरकारी वेबसाइटहरूमा अधिक ट्राफिक आएकाले साइटहरू बन्द हुन थालेको राष्ट्रिय सूचना प्रविधि केन्द्रले जनाएको छ ।तमु ल्होसारका अवसरमा सार्वजनिक बिदाको दिन त्यति मर्का नपरे पनि सोमबार कार्यालय खुलेपछि पनि साइट चल्न सकेका छैनन् ।'हिजो (आइतबार) देखि नै सरकारी साइटहरूमा धेरै ट्राफिक आइरहेका थिए, हाम्रो फारयवालले ब्लक गरे पनि आज कतिपय वेबसाइट डेस्कटपमा चलेका छैनन्, केही साइटहरू मोबाइलमा भने खुलिरहेका छन्,' केन्द्रका प्रवक्ता प्रविण चौहानले भने, 'यो डिडस आक्रमण हो । हामीले अस्वाभाविक आईपी अड्रेसहरू ब्लक गरिरहेका छौं । विस्तारै साइट चल्न थाल्छन् ।' विभिन्न वेबसाइट एवं साइबर सुरक्षाका लागि प्रयोग गरिने सुरक्षा साधनको लाइसेन्स नवीकरण हुन नसक्दा यस्ता आक्रमण थेग्न गाह्रो परेको प्रवक्त्ता चौहानको भनाइ छ । सरकारले चालु आर्थिक वर्षको बजेट वक्तव्यमा राष्ट्रिय सूचना प्रविधि केन्द्र (एनआईटीसी) खारेजी र यसलाई सूचना प्रविधि विभागसँग गाभ्ने निर्णय गरेको थियो । सो निर्णयका कारण बजेटविहीन बनेको केन्द्र निष्क्रियसरह रहँदा सरकारी सूचना प्रविधि प्रणाली भने जोखिममा परेका छन् । हाल केन्द्रको डीएनएस सर्भरमा भएको डिडस आक्रमणमा सेवा प्रदायक पोर्टललाई सेवा दिन नसक्ने गरी शंकास्पद ट्राफिक सिर्जना गरिएको छ । गत वर्ष माघमा पनि सरकारको राष्ट्रिय सर्भरमा डीडस आक्रमण हुँदा सरकारी वेबसाइटहरू केही दिनसम्मै नचल्ने भएका थिए । 